
 Ақыннан өлмес жыр қалған 
 
Сәбит Мұқанов атындағы облыстық ғылыми-әмбебап кітапханасында жерлесіміз, көрнекті ақын, облысымызға ғана емес, республикаға белгілі журналист, қоғам қайраткері Ғалым Малдыбаевтың туғанына 115 жыл толуына арналған “Ақыннан өлмес жыр қалған” атты поэзия кеші өтті.
 Оған М.Қозыбаев атындағы СҚМУ жанындағы Тіл және әдебиет институтының студенттері мен оқытушылары, облыстық ардагерлер кеңесінің өкілдері, журналистер, “Қаламгер” клубының мүшелері мен кітапхана оқырмандары, Ғалым Малдыбаевтың балалары мен туыстары, жерлестері қатысты.
Елі сүйген Ғалым Рахметұлы Шал ақын ауданындағы Жаңажол ауылында дүниеге келген. Ақынның алғашқы өлеңдер жинағы “Балға-Орақ” деген атпен 1930 жылы жарық көрді. Одан кейін “Доңғалақ”, “Таңдамалылар”, “Қырым қызы”, “Желдірме”, “Поэмалар мен өлеңдер”, “Сарыарқа”, “Таңдамалы шығармалар”, “Қалдырған”, “Ақ кептер” деп аталатын жыр кітаптары қалың оқырманына жол тартты. Бұл жыр жинақтары ақын Ғалым Малдыбаевтың қаламы қуатты, қиялы ұшқыр, шабыты арынды, ойлары тасқын, өлең жолдары – кестелі маржан екенін паш етіп, оқырман жүрегінен лайықты орын алды.
Ол артына халқы қастерлеген қымбат мұра қалдырды. Бүгінгі ұрпақ Ғалым Малдыбаевтың тамаша туындыларын рухани азық етіп, қымбат қазынаға балары да анық. “Ақынның өзі өлсе де, сөзі өлмейді” деген өмір шындығы осы емес пе?!
Ғалым Малдыбаев өмірінің соңғы жылдарын Сергеевка қаласында өткізді. 1982 жылы 21 маусымда 80 жасында дүние салды. “Биік таулар алыстаған сайын айқын көрінетіні” секілді көрнекті ақын Ғалым Малдыбаев есімін қызылжарлықтардың ерекше құрмет тұтатындығының дәлелі – Сергеевка қаласы мен облыс орталығында көшеге аты берілді. Сондай-ақ, өзі дүниеге келген ауылында Жаңажол орта мектебі Ғалым Малдыбаевтың есімімен аталады.
Ғалым Рахметұлын еске алу кешінде М.Қозыбаев атындағы СҚМУ-дің профессоры Зарқын Тайшыбай, Тіл және әдебиет институтының директоры, филология ғылымдарының кандидаты Жанар Таласпаева ақынның шығармашылығына жан-жақты тоқталды. “Дәстүр” журналының редакторы, алматылық ақын Қасымхан Бегманов асылын ұмытпай, бағалай білген ұрпағы мен зиялы қауымға ризашылығын білдірді. “Этнографияға барған ақындар сирек, Ғалым Рахметұлын этнограф ақын деуге болар, сондықтан оны әлі зерттеу керек”, – деген ой-толғанысын ортаға салды. Ғалым Малдыбаевтың жерлесі, ардагер ұстаз Жұмаш Сейітбеков өз естелігімен бөлісті. Облыстық “Солтүстік Қазақстан” газетінің бас редакторы Жарасбай Сүлейменов бейнетті белден кешіп өмір сүрген ақынның білімдарлығын, қазақ газеттерінің қалыптасуында өлшеусіз еңбек еткенін тілге тиек етсе, ақындар Болат Қожахметов, Зейнолла Әкімжанов, Тоқтар Зікірин Ғалым Рахметұлына арнаған өлеңдерін оқып берді. Ақынның қызы Ғалия Ғалымқызы өзінің әкесіне арнап шығарған “Әкеме”, анасына арналған “Анама” өлеңдерін оқыды. 
Сондай-ақ, “Қаламгер” клубының мүшелері Ақмарал Қайруллаева, Гүлбану Әбекенова, Алина Сейтім, Алмагүл Тастанова ақын шығармаларынан үзінділер ұсынды. Кешке жиналғандар “Көрнекті жазушы” атты кітап көрмесін тамашалады. 

